Középiskoláit a gyönki református gimnáziumban és a pápai kollégiumban végezte, majd 1844–1846-ban a debreceni református kollégiumban folytatott jogi és bölcsészeti tanulmányokat. 1846–1847-ben a fiumei Magyar Királyi Tengerészeti Akadémiára járt, s kereskedelmi tengerésztiszti vizsgát tett. 1847-től a "Giovannino R." nevű kétárbócos vitorláson látott el tengerész hadnagyi szolgálatot a Földközi- és a Fekete-tengeren. 1848 elején Széchenyi István közbenjárására a trieszti székhelyű osztrák hajótársaság, az Österreichischer Lloyd alkalmazásába került, s a "Barone Kübeck" nevű hajó harmadkapitányaként szolgált. Az 1848–1849-es szabadságharc kitörésekor hazatért, csatlakozott a függetlenségi küzdelemhez, és 1848 novemberétől az első magyar hadigőzösön, a "Mészáros"on szolgált hadnagyként, 1849 januárjától főhadnagyként. 1849 februárjában tüzér százados lett, egyúttal a Nagyváradon létesítendő tüzériskola matematikatanárává jelölték ki, az iskola azonban végül nem nyitotta meg kapuit. A "Honvéd" hadigőzös tüzértisztjeként részt vett a csurogi csatában. A szabadságharc leverése után rövid ideig osztrák fogságban volt, majd nyelvtanításból tartotta fenn magát, 1850-től pedig a Debreceni Első Takarékpénztárban dolgozott könyvvezetőként.